b"\n_START_ARTICLE_\nRana\n_START_SECTION_\nNavnet Rana\n_START_PARAGRAPH_\nNavnet Rana [ra:\xc2\xb4na] er enten av norr\xc3\xb8n eller samisk opprinnelse._NEWLINE_Det kan v\xc3\xa6re avledet av det norr\xc3\xb8ne elvenavnet Ra\xc3\xb0und. Ra\xc3\xb0r betyr snar, rask, sn\xc3\xb8gg, radig, og kan knyttes til Ranelva, elvenavnet Radantia (idag Rednitz) i Tyskland og urindoeuropeisk *rodhos, \xc2\xabelvel\xc3\xb8p\xc2\xbb. Rana kan ogs\xc3\xa5 kan henvise til str\xc3\xb8mmen i Ranfjorden._NEWLINE_I 1500- og 1600-\xc3\xa5rene ble navnet skrevet Radenn, Rade, Raenn, Raen (1666) eller Ran [ra:\xc2\xb4n]. Ran var dativ-formen av Rana (nominativ), men ble brukt som nominativ, hvorav navnet \xc2\xabRanen\xc2\xbb oppstod (1731). Navnet Rana ble tatt i bruk av den lokale administrasjonen i 1920._NEWLINE_Alternativt er navnet tilknyttet umesamenes legende om Sala Niejta (\xc2\xabsolens datter\xc2\xbb) og Rana Niejta (\xc2\xabjordens datter\xc2\xbb). Rana var i s\xc3\xa5 fall sommerens gr\xc3\xb8nne jord for reindriftsn\xc3\xa6ringen. P\xc3\xa5 1800-tallet ble en av \xc2\xabsamebyene\xc2\xbb n\xc3\xa6r T\xc3\xa4rnaby i Sverige kalt \xc2\xabRanbyen\xc2\xbb._NEWLINE_I 1971 ble det satt opp en statue i bronse av Rana-Niejta i parken nedenfor butikken LA Meyer i Mo i Rana. Statuen ble laget av kunstneren Arne Durban, og ble finansiert av Bergens Privatbank i 1970 i forbindelse med bankens 25-\xc3\xa5rsjubileum i Mo i Rana. Den ble overrakt til Rana kommune 19. november 1970. En lignende statue stod utstilt inne i det tidligere bygget til Bergens Privatbank, senere Bergen Bank og deretter Den norske Bank (DNB) i Fridtjof Nansens gate 29. Etter at Nordlandsbanken ble et datterselskap av DNB den 4. desember 2003, ble statuen flyttet fra DNB-bygget til Nordlandsbankens filial i Nordahl Griegs gate 10 i Mo i Rana. Filialen blir heleid av DNB den 1. oktober 2012.\n_START_SECTION_\nGeologi\n_START_PARAGRAPH_\nSt\xc3\xb8rstedelen av berggrunnen i Rana er glimmerskifer og krystallinsk kalkstein i konsentriske sirkler rundt et granittmassiv som delvis dekkes av Svartisen. I Dunderlandsdalen og Langvassgrenda danner kalksteinen bratte vegger i dalsidene. Elver som har t\xc3\xa6rt bort kalklag, er blitt til underjordiske elver og grotter. De mest kjente av Ranas omkring 200 grotter, er Gr\xc3\xb8nligrotta og Setergrotta. _NEWLINE_I Dunderlandsdalen er det betydelige mengder jernmalm,  marmor, dolomitt, hematitt og magnetitt. Et massiv med marmor i Langvassgrenda danner \xc2\xabmarmorslottet\xc2\xbb. Vestmofjellet i Rana har store forekomster av svovelkis; i druserom flere km inne i fjellet finnes de sjeldne mineralene apofylitt og thaumasitt. Ved Alteren finnes forekomster av kleberstein. _NEWLINE_Spesielt rik p\xc3\xa5 mineraler er H\xc3\xb8gtuva. I tillegg til gangmineralene kvarts, kalifeltspat, albitt, biotitt, amfibol, muskovitt, kloritt, titanitt, apatitt, flusspat og kalkspat, finnes det forekomster av 25 malm-mineraler: Fenakitt, h\xc3\xb8gtuvaitt, magnetitt, zirkon, sinkblende, blyglans, molybdenglans, kobberkis, svovelkis, ilmenitt, wolframitt, cassiteritt, fluoceritt, yttrialitt, thalenitt, kainositt, euxenitt, fergusonitt, uraninitt, thoritt, pyroklor, arsenkis, genthelvin, gadolinitt og allanitt.\n_START_SECTION_\nFlora\n_START_PARAGRAPH_\nRana kommune er den nordligste delen av Norge hvor gran forekommer i naturlig og vill tilstand. Forekomster av granskog nord for Storvoll i Dunderlandsdalen skyldes menneskelig planting.\n_START_SECTION_\nRanen sogn\n_START_PARAGRAPH_\nMellom 1589 og 1738 var \xc2\xabRanen\xc2\xbb sogn en del av Alstahaug prestegjeld (Alstahaugsysla). Alstahaugsysla ble etterhvert delt inn i \xc2\xabfjerdinger\xc2\xbb. If\xc3\xb8lge Digitalarkivet omfattet \xc2\xabRaens fiering\xc2\xbb blant annet Melfjordbotn i den senere R\xc3\xb8d\xc3\xb8y kommune under manntallet i 1666 (men ikke i 1701). Sognet omfattet ogs\xc3\xa5 i en periode deler av det som senere ble kommunene Leirfjord og Hattfjelldal.\n_START_SECTION_\nIndre Rana og Ytre Rana (Nesna)\n_START_PARAGRAPH_\nKongelig \xc3\xa5pent brev av 30. mars 1731 besluttet at \xc2\xabYtre Ranen\xc2\xbb (Nesna prestegjeld og senere Nesna kommune) og \xc2\xabIndre Ranen\xc2\xbb (Rana og det som senere ble Hemnes kommune) skulle skilles ut som to selvstendige prestegjeld etter magister Anders Dass' d\xc3\xb8d. Delingen fant sted den 12. desember 1738._NEWLINE_Lokalt selvstyre ble opprettet den 20. januar 1838 under navnet S\xc3\xb8r-Ranen sogn og Nord-Ranen sogn. Den 13. mars 1839 ble S\xc3\xb8r-Ranen sogn utskilt som Hemnes herred, mens Nord-Ranen sogn ble til Mo herred.\n_START_SECTION_\nHemnes, Korgen, Elsfjord og S\xc3\xb8r-Rana\n_START_PARAGRAPH_\nHemnes herred, i S\xc3\xb8r-Ranen sogn, ble opprettet den 13. mars 1839. Navneformen ble i 1853 endret til Hemnes kommune._NEWLINE_Ved kongelig resolusjon 17. april 1843 ble S\xc3\xb8r-Ranen sogn omdannet til Hemnes prestegjeld._NEWLINE_Den 1. juli 1918 ble Hemnes kommune delt i de to nye kommunene Korgen (1 369 innbyggere) og Hemnes (3 567 innbyggere). Den 15. april 1929 ble resten av Hemnes kommune delt i de tre nye kommunene S\xc3\xb8r-Rana (1 708 innbyggere), Hemnes (1 077 innbyggere) og Elsfjord (765 innbyggere)._NEWLINE_Kommunen Elsfjord (920 innbyggere) ble sl\xc3\xa5tt sammen med Vefsn den 1. januar 1962._NEWLINE_Den 1. januar 1964 ble kommunene Korgen (3 033 innbyggere), Hemnes (1 352 innbyggere), S\xc3\xb8r-Rana s\xc3\xb8r f\xc3\xb8r Ranfjorden (934 innbyggere) og R\xc3\xb8vassbukta og Tustervassomr\xc3\xa5det i Hattfjelldal kommune sl\xc3\xa5tt sammen til den nye Hemnes kommune.\n_START_SECTION_\nMo, Nord-Rana og Rana\n_START_PARAGRAPH_\nMo herred, i Nord-Ranen sogn, ble opprettet den 13. mars 1839. I 1853 ble navneformen endret til Mo kommune._NEWLINE_Den 1. januar 1923 ble Mo kommune delt i de to kommunene Mo og Nord-Rana. Det samlede folketallet f\xc3\xb8r delingen var 1\xc2\xa0305 innbyggere._NEWLINE_Den 1. januar 1964 ble Mo kommune (9\xc2\xa0616 innbyggere) sl\xc3\xa5tt sammen med Nord-Rana (11\xc2\xa0636 innbyggere), S\xc3\xb8r-Rana nord for Ranfjorden (697 innbyggere) og de delene av Nesna som l\xc3\xa5 rundt den indre delen av fjorden Sjona (543 innbyggere) til den nye storkommunen Rana._NEWLINE_Mo prestegjeld ble skilt ut fra Hemnes prestegjeld den 19. april 1843. Den 24. april 1964 ble det deretter delt i Mo prestegjeld, Nord-Rana prestegjeld og Gruben prestegjeld.\n_START_SECTION_\nSamisk historie\n_START_PARAGRAPH_\nRana har en lang samisk historie. \xc2\xabRanbyn\xc2\xbb var et samisk omr\xc3\xa5de som strakte seg fra svensk side og ut til havet. P\xc3\xa5 1700-tallet utgjorde samene 10\xc2\xa0% av befolkningen i prestegjeldet.\n_START_SECTION_\nMo i Rana (administrasjonssentrum)\n_START_PARAGRAPH_\nMo i Rana (s\xc3\xb8rsamisk: M\xc3\xa5ahvie) er den fjerde st\xc3\xb8rste byen i Nord-Norge, etter Harstad, og den nest st\xc3\xb8rste byen i Nordland fylke. Per 01.01.11 var antall innbyggere 18\xc2\xa0141. Mo i Rana, som er den st\xc3\xb8rste byen i landskapet Helgeland, var ladested mellom 1923 og 1964, og fikk bystatus i 1997._NEWLINE_Byen ligger innerst i Ranfjorden, s\xc3\xb8r for Saltfjellet og Polarsirkelen. Den ble tidligere omtalt som \xc2\xabJernverksbyen\xc2\xbb, etter hj\xc3\xb8rnesteinsbedriften Norsk Jernverk. Siden 1988 har byen gjennomg\xc3\xa5tt en omfattende omstilling, og markedsf\xc3\xb8res n\xc3\xa5 som \xc2\xabPolarsirkelbyen\xc2\xbb._NEWLINE_Langs jernbanen p\xc3\xa5 sj\xc3\xb8siden ligger den gamle bydelen p\xc3\xa5 Moholmen samt et omr\xc3\xa5de som p\xc3\xa5 1990-tallet ble fylt ut og bebygd med Fjordg\xc3\xa5rden hotell, Statens innkrevingssentral, TAG systems og boliger. P\xc3\xa5 den andre siden av jernbanen ligger byens sentrum, med kj\xc3\xb8pesentra, r\xc3\xa5dhus og g\xc3\xa5gater._NEWLINE_Mo i Rana er et handelssentrum med rundt 200 handelsbedrifter. Mye av sentrum er nybygget de siste ti\xc3\xa5rene, inklusivt et oppvarmet g\xc3\xa5gatenett. Det er gode kommunikasjonsmuligheter, b\xc3\xa5de moderne vegnett, jernbane og flyplass.\n_START_SECTION_\nPolitikk\n_START_PARAGRAPH_\nRana kommunestyre styres etter formannskapsmodellen. Kommunestyret hadde 61 representanter fra 1964 til 1991, og 41 representanter fra 1991 til 2003. Siden 2003 har det best\xc3\xa5tt av 37 representanter. Formannskapet hadde 15 medlemmer fra 1964 til 1991, og har hatt 13 medlemmer siden 1991. Rana var en del av Terra-skandalen fra 2007.\n_START_SECTION_\nHistorikk\n_START_PARAGRAPH_\nRana er tradisjonelt en industrikommune. Etter opprettelsen av den \xc2\xabnye\xc2\xbb Rana kommune i 1964, fikk Det norske Arbeiderparti rent flertall under valgene i 1963, 1967,  1971, 1975, 1979 og 1983. Etter nedleggelsene av hj\xc3\xb8rnesteinsbedriftene Norsk Jernverk og Norsk Koksverk, mistet partiet sitt rene flertall. Under valgene i 1987, 1991, 1995 og 1999 hadde partiet flertall sammen med Sosialistisk Venstreparti. Fra 1964 til 2003 hadde Arbeiderpartiet b\xc3\xa5de ordf\xc3\xb8reren og varaordf\xc3\xb8reren._NEWLINE_I 2003 ble Sosialistisk Venstreparti st\xc3\xb8rst, og fikk ordf\xc3\xb8reren i et samarbeid med H\xc3\xb8yre, Kristelig Folkeparti og Venstre, som fant det n\xc3\xb8dvendig \xc3\xa5 vise at et regjerende alternativ til Det norske Arbeiderparti var mulig. Etter valget i 2007 ble Geir Waage (Det norske Arbeiderparti) ordf\xc3\xb8rer gjennom et samarbeid mellom Det norske Arbeiderparti, Sosialistisk Venstreparti og Senterpartiet. Valget i 2011 ble historisk ettersom kommunen for f\xc3\xb8rste gang fikk en borgerlig ordf\xc3\xb8rer og varaordf\xc3\xb8rer. Kai Henning Henriksen fra H\xc3\xb8yre ble ordf\xc3\xb8rer, mens Allan Andreas Johansen fra Fremskrittspartiet ble ny varaordf\xc3\xb8rer. Det skjedde gjennom et samarbeid mellom H\xc3\xb8yre, Fremskrittspartiet, Senterpartiet, Venstre og Milj\xc3\xb8liste Rana. _NEWLINE_I 2015 fikk Arbeiderpartiet igjen flertall sammen med Sosialistisk Venstreparti, og Geir Waage ble ordf\xc3\xb8rer. Etter valget i 2019 har han fortsatt som ordf\xc3\xb8rer, men denne gang med Anita Sollie fra H\xc3\xb8yre som varaordf\xc3\xb8rer. Dette kom i stand gjennom et valgteknisk samarbeid mellom Det norske Arbeiderparti, H\xc3\xb8yre, Sosialistisk Venstreparti og Milj\xc3\xb8partiet de Gr\xc3\xb8nne.\n_START_SECTION_\nUtdanning\n_START_PARAGRAPH_\nI Rana er det syv kommunale barneskoler: Lyngheim skole, Hauknes skole, Selfors barneskole, B\xc3\xa5smo barneskole, Gruben barneskole, Skonseng skole og Ytteren skole. Tidligere fantes det barneskoler p\xc3\xa5 Alteren, i Dalsgrenda og i Gr\xc3\xb8nfjelldalen._NEWLINE_Rana har to private montessoriskoler: Dalsgrenda Montessoriskole SA og Gr\xc3\xb8nfjelldal Montessoriskole SA._NEWLINE_Kommunen har ti\xc3\xa5rige barne- og ungdomsskoler p\xc3\xa5 Storforshei og i Utskarpen._NEWLINE_Rana ungdomsskole er den eneste kommunale ungdomsskolen, og har to avdelinger: Avdeling Moheia (9.-10. trinn) og avdeling Mo (8. trinn). Den ble opprettet i 2019 gjennom en sammensl\xc3\xa5ing av ungdomsskolene p\xc3\xa5 B\xc3\xa5smoen, Selfors, Gruben og Mo. Under \xc3\xa5pningen var den Norges st\xc3\xb8rste ungdomsskole._NEWLINE_Kommunen har en videreg\xc3\xa5ende skole. Polarsirkelen videreg\xc3\xa5ende skole ble opprettet i 2007 gjennom en sammensl\xc3\xa5ing av Moheia videreg\xc3\xa5ende skole, Kongsvegen videreg\xc3\xa5ende skole og Mj\xc3\xb8lan videreg\xc3\xa5ende skole; i 2019 ble de tre tidligere skolene ogs\xc3\xa5 samlokaliserte p\xc3\xa5 Mj\xc3\xb8lan._NEWLINE_Campus Helgeland \xc3\xa5pnet i 2013 og drives av Nord universitet.\n_START_SECTION_\nNordlandsbanen\n_START_PARAGRAPH_\nNordlandsbanen passerer gjennom Rana kommune, og gir jernbaneforbindelse til Bod\xc3\xb8 i nord og Trondheim i s\xc3\xb8r. Nordlandsbanen n\xc3\xa5dde Mo i Rana i mars 1942, og dagens jernbanestasjon i byens sentrum ble \xc3\xa5pnet 22. september 1990. P\xc3\xa5 vei nordover, passerer Nordlandsbanen f\xc3\xb8rst langs fjorden og deler deretter byen i to._NEWLINE_Videre nordover mot Saltfjellet ligger Skonseng stasjon (\xc3\xa5pnet 1942), Dunderland stasjon (\xc3\xa5pnet mai 1945) og Bolna stasjon (\xc3\xa5pnet 10. november 1947). Idag er det ingen ordin\xc3\xa6r togstopp ved disse stasjonene.\n_START_SECTION_\nFly\n_START_PARAGRAPH_\nMo i Rana lufthavn, R\xc3\xb8ssvoll ble \xc3\xa5pnet 1. juli 1968 som en del av det norske kortbanenettet. Flyplassen eies og drives av Avinor AS, og har daglige avganger til Bod\xc3\xb8, Mosj\xc3\xb8en, Sandnessj\xc3\xb8en, R\xc3\xb8rvik, Br\xc3\xb8nn\xc3\xb8ysund og Trondheim. Den betjenes av flyselskapet Wider\xc3\xb8e, som benytter turbopropfly under flyvningene. Fra 1968 ble det benyttet Twin Otter og fra 1981 ogs\xc3\xa5 Dash 7. Fra 1993 til 1995 ble begge disse flytypene utfaset til fordel for Dash 8._NEWLINE_Stortinget vedtok enstemmig den 20. juni 2017 bygging av en ny flyplass p\xc3\xa5 Steinbekkhaugen som skal erstatte Mo i Rana lufthavn, R\xc3\xb8ssvoll. Den 4. juli 2019 ble tre selskaper inviterte til \xc3\xa5 gi et tilbud i konkurransen om byggingen av flyplassen.\n_START_SECTION_\nHavn\n_START_PARAGRAPH_\nMo i Rana har Nord-Norges nest st\xc3\xb8rste havn, med mer enn 1100 anl\xc3\xb8p i \xc3\xa5ret, fordelt p\xc3\xa5 Rana Grubers kai, Rana industriterminal (til vanlig kalt for \xc2\xabJernverkskaia\xc2\xbb) og Rana havnevesens to kaier Toraneskaia og Bulkterminalen.\n_START_SECTION_\nIndustri\n_START_PARAGRAPH_\nRana, Mo og Nord-Rana har en lang industri-historie. Bergrettighetene til forekomstene av jernmalm i Dunderland ble i 1799 ervervet av Mostadmarkens Jernverk. I 1873 ble de utvidet til \xc3\xa5 omfatte \xc3\x98rtfjellet etter anvisning fra Ole Tobias Olsen. Den f\xc3\xb8rste industrialiseringen skjedde i regi av Bossmo Gruber (1892\xe2\x80\x931938) og Dunderland Iron Ore Company (1902\xe2\x80\x931947). Etter andre verdenskrig ble Norsk Jernverk (1946\xe2\x80\x931988) og Norsk Koksverk (1964\xe2\x80\x931988) etablert som lokale  hj\xc3\xb8rnesteinsbedrifter._NEWLINE_Mo Industripark ble etablert i 1991 som en f\xc3\xb8lge av omstillingen ved Norsk Jernverk. De st\xc3\xb8rste industribedriftene i dag er Celsa Armeringsst\xc3\xa5l AS, Fesil Rana Metall AS, Ferroglobe Mangan Norge AS, Momek Group AS, Mo Industritransport AS, Miras Solutions AS, Mo Industripark AS, SINTEF Molab AS, IMTAS AS, Rana Industriterminal AS, m.fl. En annen bedrift som vokste ut av tidligere Norsk Jernverk er Rana Gruber AS.\n_START_SECTION_\nMediabedrifter\n_START_PARAGRAPH_\nKommunens lokalavis Rana Blad utgis i Mo i Rana. Avisen utkom f\xc3\xb8rste gang i 1902 under navnet Dunderlandsd\xc3\xb8len, og skiftet navn i 1946._NEWLINE_I \xc3\xa5rene 2005\xe2\x80\x932008 ble reportasjemagasinet Rana No distribuert gratis til alle husstander i kommunene Rana, Nesna, Hemnes, Lur\xc3\xb8y, R\xc3\xb8d\xc3\xb8y og Tr\xc3\xa6na._NEWLINE_Siden 1984 har lokalradioen Radio Rana v\xc3\xa6rt p\xc3\xa5 lufta. NRK Nordland har ogs\xc3\xa5 et lokalkontor i Mo i Rana.\n_START_SECTION_\nOffentlige etater\n_START_PARAGRAPH_\nSom f\xc3\xb8lge av omstillingen i Rana, etter nedleggelsen av Norsk Jernverk og Norsk Koksverk i 1988, ble det fattet en politisk beslutning om \xc3\xa5 opprette en avdeling av Nasjonalbiblioteket i Mo i Rana. Avdelingen ble opprettet den 1. oktober 1989._NEWLINE_Statens innkrevingssentral (SI) ble etablert i Mo i Rana den 1. juli 1990 som en etat underlagt Justisdepartementet. Den 1. januar 2001 ble virksomheten underlagt Finansdepartementet. Den 1. januar 2015 ble SI underlagt Skatteetaten.\n_START_SECTION_\nDatasenter\n_START_PARAGRAPH_\nDen 20. mars 2018 kl 10 \xc3\xa5pnet det internasjonale blockchainselskapet Bitfury Group offisielt Norges st\xc3\xb8rste datasenter i Mo Industripark. Driften startet p\xc3\xa5 den gamle tomta til Norsk Koksverk i Mellomvika i januar 2018. N\xc3\xa6ringsminister Torbj\xc3\xb8rn R\xc3\xb8e Isaksen var ment \xc3\xa5 delta under \xc3\xa5pningen, men m\xc3\xa5tte avbryte p\xc3\xa5 grunn av det p\xc3\xa5g\xc3\xa5ende br\xc3\xa5ket rundt justisminister Sylvi Listhaug. _NEWLINE_Datasenteret blir drevet av nettskyselskapet Arctic Circle Data Center, og selskapet utvinner kryptovalutaen bitcoin._NEWLINE_Prosjektet st\xc3\xb8ttes av Nordland fylkeskommune, som en gr\xc3\xb8nn teknologi. Det boreale klima like s\xc3\xb8r for polarsirkelen gj\xc3\xb8r at tjenermaskiner krever mindre avkj\xc3\xb8ling enn andre steder, noe som gir lavere utslipp av karbondioksid._NEWLINE_Selskapet hadde i starten fire ansatte. M\xc3\xa5let er \xc3\xa5 \xc3\xb8ke dette tallet til 30 ansatte p\xc3\xa5 sikt\n_START_SECTION_\nHavmanndagene\n_START_PARAGRAPH_\nHavmanndagene er en kulturfestival som er blitt avholdt i Mo i Rana siden 2002. Festivalen markerer f\xc3\xb8dselen til skulpturen \xc2\xabHavmannen\xc2\xbb som er Ranas del av Skulpturlandskap Nordland. Under festivalen utdeles \xc3\xa5rlig den litter\xc3\xa6re Havmannprisen for beste nordnorske bok.\n_START_SECTION_\nNordland Teater og \xc3\x85arjelhsaemien Teatere (S\xc3\xb8rsamisk Teater)\n_START_PARAGRAPH_\nSiden 1979 har Nordland Teater v\xc3\xa6rt Nordlands regionale teater, med tilholdssted i Mo i Rana. I 1985 ble \xc3\x85arjelhsaemien Teatere (S\xc3\xb8rsamisk Teater) etablert, for \xc3\xa5 synliggj\xc3\xb8re s\xc3\xb8rsamisk kultur, musikk og teaterkunst.\n_START_SECTION_\nRana Museum\n_START_PARAGRAPH_\nRana Museum er en avdeling av Helgeland Museum. Dets kulturhistoriske avdeling har en lokalhistorisk fotosamling med ca. 80 000 bilder, folkemusikkarkiv og minnemateriale, hovedsakelig livsl\xc3\xb8psintervju med vekt p\xc3\xa5 industri. I tillegg er det en naturtro minatyrfremstilling av byen fra 1930-tallet.\n_START_SECTION_\nMusikkfestivaler\n_START_PARAGRAPH_\nFestivalen Sjonstock (1995\xe2\x80\x932005) var en utend\xc3\xb8rs rockefestival i S\xc3\xb8r-Sjona med b\xc3\xa5de norske band og band fra andre nordiske land. I \xc3\xa5rene 2006\xe2\x80\x932008 ble den arrangert i Gullsmedvika i Mo i Rana under navnet Vikafestivalen. Som en av Norges st\xc3\xb8rste festivaler, tiltrakk den seg band fra flere europeiske land og USA._NEWLINE_I 2006 ble Ytre Rana Festivalstiftelse grunnlagt. Samme \xc3\xa5r oppstod Sjona Rockefestival som en ny utend\xc3\xb8rs musikkfestival._NEWLINE_Siden 2005 har festivalen Smeltedigelen v\xc3\xa6rt avholdt, med r\xc3\xb8tter i jazz og blues. I 2009 ble musikkfestivalen Verket avholdt for f\xc3\xb8rste gang. N\xc3\xa5 er den Helgelands st\xc3\xb8rste musikkfestival. _NEWLINE_Musikkfestivalen R\xc3\xb8d sn\xc3\xb8 har v\xc3\xa6rt arrangert siden 2014.\n_START_SECTION_\nTusen\xc3\xa5rssted\n_START_PARAGRAPH_\nKommunens tusen\xc3\xa5rssted er gammeltorvet foran Moholmen, mellom bakeribygget og t\xc3\xa5rnbygget. Kommunen plantet ogs\xc3\xa5 tusen\xc3\xa5rstre, en \xc2\xabny gammelfuru\xc2\xbb, tiln\xc3\xa6rmet p\xc3\xa5 den plassen der den hellige gammelfurua sto (omtrent ved Narvesenbygget).\n_START_SECTION_\nFrivillig amat\xc3\xb8rkulturliv\n_START_PARAGRAPH_\nRana har et bredt tilbud innenfor amat\xc3\xb8rkulturen, med et av Nord-Norges beste amat\xc3\xb8rmusikkorps, Mo Hornmusikk, flere revygrupper, en rekke kor, storband og andre grupper innenfor de fleste ut\xc3\xb8vende kulturuttrykk.\n_START_SECTION_\nRana-dialekten\n_START_PARAGRAPH_\nDialekten i Rana (ranv\xc3\xa6ring) har b\xc3\xa5de vestnorske og \xc3\xb8stnorske spr\xc3\xa5ktrekk. I motsetning til  vestnorsk har tradisjonell ranv\xc3\xa6ring kl\xc3\xb8yvd infinitiv, gamle jamvektsord har i ranv\xc3\xa6ringsdialekt a-ending (\xc3\xa5 vara, \xc3\xa5 svara, \xc3\xa5 s\xc3\xb8va, \xc3\xa5 l\xc3\xb8va), mens overvektsord i hovedsak er apokopert (unntatt er verb med stammeending -j: \xc3\xa5 hesje, \xc3\xa5 herje, \xc3\xa5 belje). Ranv\xc3\xa6ring har tjukk l for b\xc3\xa5de norr\xc3\xb8n rd og l (\xc3\xb8stnorsk spr\xc3\xa5ktrekk). Personlig pronomen 1. person entall er eg, nektingsadverb ikkje eller ittje (mange unge sier ikke). P\xc3\xa5 grunn av tett kontakt over grensen gjennom flere hundre \xc3\xa5r har flere svenske l\xc3\xa5nord funnet veien inn i ranv\xc3\xa6ringsdialekten._NEWLINE_Etter 1945 har ranv\xc3\xa6ringsdialekten v\xc3\xa6rt i sterk endring, s\xc3\xa6rlig i Mo i Rana og i de byn\xc3\xa6re omr\xc3\xa5dene, og de fleste arkaiske trekkene er forsvunnet hos unge mennesker.\n_START_SECTION_\nSport\n_START_PARAGRAPH_\nRana kommune har en rekke idrettslag: Mo Idrettslag (grunnlagt 1904, fotball), Bossmo/Ytteren IL (grunnlagt 1908, fotball, skiskyting, langrenn, m.m.) og IL St\xc3\xa5lkameratene (grunnlagt 1935, fotball, judo, friidrett, m.m.) er tre av de st\xc3\xb8rste, men de fleste bydelene har ogs\xc3\xa5 egne lag, spesielt innenfor fotball. Ogs\xc3\xa5 en del mindre idretter har egne lag i Rana, blant annet boksing, sprangridning, paragliding og styrkel\xc3\xb8ft.\n_START_SECTION_\nFolketall\n_START_PARAGRAPH_\nStatistisk sentralbyr\xc3\xa5 (SSB) oppgir f\xc3\xb8lgende folketall for Rana:"